Die Sjokoladeshow – Innibos
Toneel: Komiese drama
Naam van produksie: Die sjokoladeshow
Met Lizz Meiring, Jak de Priester en Werner Ferreira
Teks: Verskeie skrywers saamgestel deur Riana Scheepers
Regisseur: Henrietta Gryffenberg
Klankontwerp: Werner Ferreira
Verhoogbestuurder: Ilke König
Datum en tyd: Di 25 Jun 18:00; Wo 26 Jun 09:00; Do 27 Jun 14:00; Vr 28 Jun 19:00; Sa 29 Jun 09:00
Wie van ons het nié ŉ heilige, of onheilige bittersoet verbintenis met sjokolade nie? Joanne Harris, skrywer van Chocolat het gesê: “Happiness. Simple as a glass of chocolate or tortuous as the heart. Bitter. Sweet. Alive.” Iemand het selfs gesê: “As daar nie sjokolade in die hemel is nie, dan gáán ek nie!”
Die Sjokoladeshow is ŉ sensoriese fees van daardie donker, soete verleiding. In samewerking met Riana Scheepers is ŉ uitnodiging aan plaaslike skrywers gerig om verhale met sjokolade as tema in te stuur. Uit meer as 150 inskrywings deur sowel as gevestigde en minder bekende skrywers, is ŉ keur van tekste verwerk in ŉ produksie wat die gehoor op reis sal neem deur al die soet én bitter aspekte van sjokolade.
In ŉ ongewone, opwindende kombinasie snoer twee van ons land se gewildste kunstenaars kragte saam: die onblusbare Lizz Meiring en liedjieboer Jak de Priester. Jak hou vir die eerste keer sy lyf akteur, maar verwag wel ŉ liedjie of twee oor verlange, die liefde en natuurlik sjokolade.
Die Sjokoladeshow beloof ŉ liplekkerfees waar sjokolade-bedekte verleiding, liefde, wraak, verslawing, moord en komedie aan die gehoor voorgesit sal word. Kom span al jou sintuie in: proe, luister en belééf!